Žaloba podaná 24. apríla 2023 – XH/Komisia
(vec T-11/23)
Jazyk konania: angličtina
Účastníci konania
Žalobca: XH (v zastúpení: K. Górny, advokát)
Žalovaná: Európska komisia
Návrhy
Žalobca navrhuje, aby Všeobecný súd:
zrušil rozhodnutie č. R/404/22, ktorým bolo potvrdené oznámenie z 31. mája 2022 o vykonaní rozsudku T-511/181, týkajúce sa nezapísania mena žalobcu do zoznamu povýšených úradníkov v roku 2017, ako je stanovený v oznámení z 13. novembra 2017 (IA č. 25-2017),
nahradil žalobcovi spôsobenú ujmu (25 000 eur z dôvodu nemajetkovej ujmy a 50 000 eur z dôvodu majetkovej ujmy),
uložil žalovanej povinnosť nahradiť všetky trovy konania podľa článku 268 ZFEÚ.
Dôvody a hlavné tvrdenia
Na podporu svojej žaloby žalobca uvádza tri žalobné dôvody.
Prvý žalobný dôvod je založený na nesprávnom právnom posúdení a na vadách sporného postupu povyšovania v roku 2021: porušenie rozhodnutia C(2013) 8968 o všeobecných vykonávacích ustanoveniach k článku 45 služobného poriadku, porušenie článku 45 ods. 1 služobného poriadku v spojení s článkami 7, 41 a 47 Charty základných práv Európskej únie, ako aj neuskutočnenie skutočného porovnania zásluh.
Druhý žalobný dôvod je založený na zjavne nesprávnom posúdení pri uplatňovaní kritérií povýšenia stanovených v článku 45 služobného poriadku v spojení s článkami 7, 41 a 47 Charty základných práv Európskej únie.
Tretí žalobný dôvod je založený na tom, že žalobca, uvádzajúc tieto žalobné dôvody, sa domáha náhrady majetkovej a nemajetkovej ujmy, ktorú údajne utrpel v dôsledku vyššie uvedených rozhodnutí, čo viedlo k oneskorenej oprave osobného spisu žalobcu zohľadneného v rámci postupu povyšovania; existencia nezrovnalostí v spise týkajúcom sa povýšenia žalobcu a zjavne nesprávnych posúdení v postupe povyšovania mala za následok, že nedošlo k porovnávaciemu hodnoteniu zásluh uchádzača a nebol vykonaný rozsudok Všeobecného súdu, keďže sa v rámci riadneho postupu nezopakoval celý postup povyšovania v roku 2017, čo malo negatívny vplyv na povyšovanie v roku 2021.
____________
1 Rozsudok z 25. júna 2020, XH/Európska komisia (vec T-511/18; EU:T:2020:291).